Fredag har Nordjyllands Politi og teknikere igen undersøgt den landejendom på Kraghøjvej mellem Rold og Vebbestrup, der 8. marts udbrændte i en voldsom brand. Men der er stadig ingen spor efter den 73-årige beboer, der har været efterlyst siden branden. - Vi har stadig ikke fundet noget, som kan afsløre, hvor den 73-årige er. Og der er ikke noget, som tyder på, han er brændt inde, siger Preben Møller, lokalpolitiet Himmerland. Selvom der ikke er fundet nogle spor af den 73-årige beboer, Erik Verner Bækgaard, har politiet dog fundet en mulig brandårsag. - Jeg kan ikke sige mere end, vi har fundet en mulig årsag til branden, men jeg kan ikke sige noget om, hvad årsagen er på nuværende tidspunkt. Det er det slet ikke lavet nok undersøgelser til endnu. Men jeg kan sige, at branden umiddelbart ikke er påsat, lyder det fra Preben Møller. Politiet hører meget gerne fra folk, som på nogen måde har en ide om, hvor Erik Verner Bækgaard er og kan kontaktes på telefon 114.

Opsummering:
Fredag er der stadig intet nyt om den mandlige beboer på gården, der den 8. marts stod i flammer.